Irene Simonsen (V), 2003-12-16:
Så har vi endnu en gang brugt adskillige minutter på det her forslag L 6, og endnu en gang har jeg lyttet med interesse til det, der bliver sagt.
Men endnu en gang må jeg sige, at der intet nyt er under solen for dem, som ikke er med i forliget her: intet.
Jeg bliver mere og mere overbevist om, at det her handler om at drive politisk plat på nogle virkelig sårbare følelser, og hvis jeg var i den situation, at jeg var modstander af det her, så ville jeg være meget varsom med, hvordan jeg udtrykte mig.
Det her handler først og fremmest om, at vi laver nogle lempelser, så det bliver muligt at hjælpe nogle, som har været klemt i sommerens løb, hvor De Radikale i øvrigt gang på gang har råbt op og sagt, at det er for dårligt, og vi skal hjælpe de mennesker, der har været i klemme, fordi man ikke kunne få sin ægtefælle med til Danmark.
Det er det, vi gør først og fremmest.
Men på trods af det starter man igen en skinger tone.
Jeg ville ønske, at man ville begynde at læse noget andet litteratur, f.eks. Rushy Rashids bog eller Manu Sareen, og vi kan fortsætte med alle dem, I kender.
Så ville man kende baggrunden for det her og vide lidt om, hvordan det er, der skal hjælpes.
Det er i hvert fald mig meget magtpåliggende, at de mennesker skal hjælpes, og når De Radikale og SF og Enhedslisten giver sig til kende nu og her, så er det med baggrund i, at man tror - man tror - at der måske er to eller tre, der hen over de næste 10 år kommer i klemme i det her.
Men kære venner - eller måske skulle man ikke sige venner
her, for vi var måske ikke venner med alle, har jeg hørt tidligere i dag, så det vil jeg tage mig i vare for - men så vil jeg sige, kære kolleger, vær dog opmærksomme på, hvad det er for en hjælp, vi skal ud og yde her til nogle, der er virkelig sårbare.
Jeg hører fru Elsebeth Gerner Nielsen sige heroppefra, at man jo kunne have lyttet til De Radikales beslutningsforslag, da det var fremme, hvor man gjorde det, at man stillede krav om, at man skulle forsørge den, man er familiesammenført med.
udgangspunkt
Prøv at læse Rushy Rashids bog og se, hvordan hun var forpligtet til i et tvangsægteskab, arrangeret ægteskab, at forsørge den familiesammenførte og være den ansvarlige her. Ud over at man er tvunget ind i et ægteskab, som man ikke ønsker, så får man også pludselig en forsørgerpligt.
Det er ikke nok, det er jo bare at stille dem endnu dårligere. Og man skal lade sig integrere, ja, men det, vi faktisk gør her, er, at nu lukker vi og laver vandtætte skotter, så vi får lukket for tvangsægteskaber og arrangerede ægteskaber, så vi hjælper de unge mennesker, der er her, så de får mulighed for at bruge energien på at blive integreret, få uddannelse og i øvrigt komme til at klare sig godt. Det er den hjælp, de beder om.
Jeg talte med en for nylig, som også har været igennem et arrangeret ægteskab, og det er altså arrangeret i citationstegn, idet der er en skjult tvang i det.
Hun siger tydeligt til mig: Gid jeres forslag havde været fremme, da jeg stod i situationen.
Tænk, hvad jeg havde været sparet for, og hvad jeg - i øvrigt nu måske med det forslag her - kunne have sparet mine egne børn for, som nu sidder i suppedasen. Der er så triste historier bag det her.
Fru Elsebeth Gerner Nielsen siger også, at med det radikale forslag skal man sørge for at foretage en retsforfølgelse af dem, der bidrager til tvangsægteskaber og arrangerede ægteskaber. Jamen hvor er hjertet henne?
Det er en frygtelig situation, de unge mennesker kommer til at stå i, og skal de så til at anmelde deres forældre?
Her får de mulighed for på anonym vis at sige fra, og så skal der være en anmeldelse af forældrene, hvilket vi jo ved kan få vide konsekvenser.
Både fru Elsebeth Gerner Nielsen og flere af dem, der er imod det her, er selv forældre og ved, hvordan børn betingelsesløst elsker deres forældre.
Skal vi så tvinge børn til at skade deres forældre og lave dem til forbrydere og udstille dem som forbrydere?
Nej, vi skal hjælpe dem til anonymt at kunne komme herind, give nogle oplysninger, som gør, at vi kan få dem holdt væk fra de tvangsarrangerede ægteskaber og sådan, at de forældre, der måske også er i en klemme, som reelt ikke ønsker det her, har en mulighed for at sende en besked til den pågældende familie i hjemlandet og sige: Beklager, men det tillader den danske lovgivning ikke, det kan ikke lade sig gøre.
Når vi så har fået det her gennemført, så håber jeg også, at De Radikale vil lægge den skringre tone på hylden.
Vil lade være med at blæse noget op, som ikke eksisterer.
Lade være med at prøve at give det billede af Danmark, så man internationalt kan sige, at Danmark er forfærdelig på udlændingeområdet, gøre adoptionsdonorlandene opmærksom på, at man endelig ikke skal komme til Danmark med sine børn, for det er forfærdeligt, her mishandler vi dem nærmest.
Det er jo det billede, der bliver udstillet, fordi vi ikke sidestiller dem med andre.
Og hvis det overhovedet sker, så kan det måske dreje sig om tre eksempler over de næste 10 år.
Prøv at dæmpe tonelejet, prøv at tage følelserne frem, hjælp de unge mennesker, der virkelig er i knibe her.
Det ville pynte gevaldigt på modstanderne her.